*Zadanie: Právo obchodných spoločností ZS 2018*

**Téma: Založenie obchodnej spoločnosti:**

Váš klient pán Peter Kováč má v záujme založiť spoločnosť s ručením obmedzeným so sídlom v Košiciach a informoval Vás o nasledovných požiadavkách, na ktorých trvá.

„*Spoločnosť by mala niesť názov SLOVAK-ICE a mala by byť činná v oblasti kúpy a predaja chladiarenských a mraziarenských boxov. Spoločníkom by som mal byť ja – Peter a p. Mgr. Ján Nekonečný. Keďže som ochotný vložiť ako vklad do spoločnosti motorové vozidlo vo výške 6000 eur chcem, aby mi bolo umožnené rozhodovať o všetkých bežných záležitostiach spoločnosti (napr. schvaľovanie riadnej individuálnej účtovnej závierky) bez p. Nekonečného. Zároveň nechcem, aby p. Nekonečný vykonával činnosť štatutárneho orgánu v obchodnej spoločnosti s obdobným predmetom činnosti. Konateľom spoločnosti má byť Ing. Viera Topoľovská a Nadežda Topoľovská, obe trvale bytom Hlavná 87, Košice. Bol by som rád, aby sa vždy o všetkých veciach spoločne poradili, a v prípade, že by uzatvárali transakciu vyššiu ako 10 000 Eur, aby konali spoločne. Pre prípad mojej smrti chcem, aby sa môj obchodný podiel dedil. Pri prevode obchodného podielu na inú osobu/spoločníka požadujem ako podmienku súhlas všetkých spoločníkov spoločnosti.“*

1. Vypracujte **Spoločenskú zmluvu** pre p. Petra Kováča tak, aby spĺňala **všetky zákonné podmienky** **a požiadavky p. Kováča**, a aby príslušný registrový súd mohol založenú obchodnú spoločnosť zapísať do obchodného registra (*Neznáme údaje si kreatívne doplňte*).
2. Poraďte klientovi, aké ďalšie dokumenty bude potrebovať na zápis s.r.o. do obchodného registra.
3. Aké finančné náklady predpokladáte v súvislosti so zápisom s.r.o. do obchodného registra?

**Bonus:** p. Nekonečný by prvých 5 rokov chcel investovať iba do rozvoja spoločnosti, myslí si však, že ak spoločnosť dosiahne na konci roka zisk, p. Peter ho namiesto preinvestovania do rozvoja spoločnosti bude chcieť vždy prerozdeliť medzi spoločníkov. Aké sú možnosti na riešenie tejto situácie?